Manuel Bergés

Pedro Manuel Bergés Naval, nado en Vigo o 6 de xuño de 1906 e finado en 1978, foi un futbolista galego. Internacional coa selección de Cuba, disputou con esta o Mundial de 1938 en Francia.

 Traxectoria 
Nado en Vigo emigrou a Cuba, onde desenvolveu a súa carreira futbolística. Xogou varias tempadas no Real Iberia da Habana, compartindo equipo con numerosos futbolistas galegos como Maneiro, Begoña, Pepe Torres ou os irmáns Edelmiro e Gonzalo Lorenzo. Alí conquistou a liga cubana en 1926, 1928 e 1929. En 1932 fichou polo Juventud Asturiana, co que gañou un novo título en 1933.

En 1934 volveu ao Iberia, gañando ese mesmo ano un novo campionato. Xogou no club "ibérico" ata 1940.

 Selección cubana 
Foi internacional coa selección de Cuba e participou con esta no Mundial de 1938 en Francia, a primeira e única participación cubana nunha Copa do Mundo. O equipo, adestrado polo galego José Tapia e capitaneado polo tamén galego Manuel Chorens, enfrontouse a Romanía nos oitavos de final, empatando 2-2 e xogando logo un partido de desempate no que os cubanos conseguiron eliminar ao equipo europeo (2-1). En cuartos de final caeron fronte a Suecia por unha goleada de 8-0. Bergés xogou os tres partidos de Cuba naquel Mundial.

 Palmarés 
Real Iberia

 Campionato Nacional de Cuba (4): 1926, 1928, 1929 e 1934.

Juventud Asturiana

 Campionato Nacional de Cuba (1): 1933.

 Notas 

 Véxase tamén 
 Ligazóns externas 
 Datos do xogador en National-Football-Teams.com 

Categoría:Nados en 1906
Categoría:Nados en Vigo
Categoría:Finados en 1978
Categoría:Futbolistas de Cuba
Categoría:Futbolistas de Vigo
Categoría:Centrocampistas de fútbol
Categoría:Xogadores do Iberia
Categoría:Xogadores do Juventud Asturiana
Categoría:Xogadores da selección de fútbol de Cuba
Categoría:Galegos de Cuba
Categoría:Xogadores do Mundial de Fútbol de 1938
Categoría:Futbolistas mundialistas de Galicia